Il-Kunsill japprova l-objettivi tal-istrateġija tal-UE għall-bijodiversità għall-2030 u l-miri tal-protezzjoni u r-restawr tan-natura li jinsabu fiha, li għandhom l-għan li jqiegħdu l-bijodiversità fit-triq lejn l-irkupru. L-istati membri huma profondament imħassba dwar ir-rata globali tat-telf tal-bijodiversità u jirrikonoxxu l-ħtieġa li jiżdiedu l-isforzi billi jiġu indirizzati l-kawżi diretti u indiretti tat-telf tal-bijodiversità u tan-natura, bħall-isfruttament żejjed tar-riżorsi naturali, it-tibdil fil-klima, it-tniġġis, l-ispeċijiet aljeni invażivi u l-mod kif nużaw l-art u l-baħar. Il-Kunsill jenfasizza li l-protezzjoni, iż-żamma u r-restawr tal-bijodiversità u ta' ekosistemi f'saħħithom u li jiffunzjonaw tajjeb ser jikkontribwixxu għat-tisħiħ tar-reżiljenza tagħna u l-prevenzjoni tal-feġġ u t-tixrid ta' mard ġdid. Il-konklużjonijiet adottati llum jagħtu gwida politika fir-rigward tal-implimentazzjoni tal-istrateġija. Fil-konklużjonijiet tiegħu, il-Kunsill jappella lill-Kummissjoni biex tintegra l-objettivi ta' politika tal-UE dwar il-bijodiversità fi proposti leġiżlattivi futuri rilevanti. Itenni wkoll il-ħtieġa li dawn l-objettivi jiġu integrati bis-sħiħ f'setturi oħra bħall-agrikoltura, is-sajd u l-forestrija kif ukoll li tiġi żgurata implimentazzjoni koerenti tal-miżuri tal-UE f'dawn l-oqsma. Il-Kunsill jilqa' l-objettiv li jinħoloq network koerenti ta' żoni protetti ġestiti tajjeb u li jiġu protetti mill-inqas 30% taż-żona terrestri tal-UE u 30% taż-żona tal-baħar tal-UE. Il-Kunsill jenfasizza li dan huwa objettiv li għandu jintlaħaq mill-istati membri b'mod kollettiv, bl-istati membri kollha jipparteċipaw f'dan l-isforz konġunt kif ukoll filwaqt li jitqiesu l-kondizzjonijiet nazzjonali. Dan in-network jenħtieġ li jkun ibbażat fuq in-network Natura 2000 u jiġi kkomplementat minn deżinjazzjonijiet addizzjonali mill-istati membri. Il-Kunsill jafferma mill-ġdid li hija meħtieġa aktar ambizzjoni dwar ir-restawr tan-natura kif propost bil-pjan il-ġdid tal-UE għar-restawr tan-natura u jistenna li l-Kummissjoni tipproponi miri legalment vinkolanti għar-restawr tan-natura, soġġetti għal valutazzjoni tal-impatt. Il-Kunsill jissottolinja li l-qafas Ewropew il-ġdid għall-governanza tal-bijodiversità għandu jirrispetta l-prinċipju tas-sussidjarjetà u li l-proposti rilevanti kollha jenħtieġ li jitħejjew u jiġu żviluppati f'kooperazzjoni mal-istati membri. Il-Kunsill jafferma mill-ġdid id-determinazzjoni tal-UE li tmexxi bl-eżempju fl-indirizzar tal-kriżi globali tal-bijodiversità u fl-iżvilupp ta' qafas globali ambizzjuż ġdid tan-NU dwar il-bijodiversità fil-Konferenza tan-NU dwar il-Bijodiversità fl-2021. Barra minn hekk, l-istati membri jridu li proporzjon sinifikanti ta' 30% tal-baġit tal-UE u n-nefqa ta' Next Generation EU li huma ddedikati għat-tibdil fil-klima jiġu investiti fil-bijodiversità u f'soluzzjonijiet ibbażati fuq in-natura li jrawmu l-bijodiversità. Konklużjonijiet dwar il-bijodiversità - il-ħtieġa għal azzjoni urġenti, 23 ta' Ottubru 2020 Din ir-riżorsa bħalissa hi disponibbli biss bil-lingwa jew il-lingwi li ġejjin: Komunikazzjoni tal-Kummissjoni dwar "L-istrateġija tal-UE għall-bijodiversità għall-2030 - Inreġġgħu n-natura lura f'ħajjitna" 8219/20 + ADD 1 Din ir-riżorsa bħalissa hi disponibbli biss bil-lingwa jew il-lingwi li ġejjin: Summit tan-NU dwar il-Bijodiversità: Il-Kunsill jibgħat sinjal kollettiv biex tiżdied l-ambizzjoni globali għall-bijodiversità (stqarrija għall-istampa, 21 ta' Settembru 2020) Din ir-riżorsa bħalissa hi disponibbli biss bil-lingwa jew il-lingwi li ġejjin: Bijodiversità - il-Kunsill jadotta konklużjonijiet (stqarrija għall-istampa, 19 ta' Diċembru 2019) Din ir-riżorsa bħalissa hi disponibbli biss bil-lingwa jew il-lingwi li ġejjin: Aġenda strateġika adottata mill-Kunsill Ewropew fl-20 ta' Ġunju 2019 Bijodiversità: kif l-UE tħares in-natura (informazzjoni ġenerali) Aġenda strateġika ġdida 2019-2024 Ara l-paġna tal-laqgħa